
Bizkaiko Foru Aldundiak eta Aclimak “Trantsizio Berdea, enpresentzako lehiakortasun-eredu berriak” txostena argitaratu dute
Bizkaia Enpresa 2025 topaketan aurkeztu dute txostena. Hartan, batetik, aztertzen da zer pertzepzio duten Bizkaiko enpresek Europako Itun Berdean jasotako neurriei buruz, zenbat egin duten aurrera eta zer aukera dituzten enpresa-garapen jasangarrirako, eta, bestetik, ibilbide-orri espezifiko bat proposatzen da enpresak testuinguru berrira egokitzen has daitezen, betiere lehiakortasuna kontuan hartuta.

Bilbo, 2025eko maiatzaren 8a.- Europak Itun Berdean islatu zuen garapen jasangarriaren aldeko apustua. Ekonomia zirkularraren eta deskarbonizazioaren bidez EBko ekonomia eraldatzera bideratutako estrategia bat da, ekonomia lehiakorragoa egiteko, eta klima-aldaketarekin eta ingurumenarekin lotutako erronkak hazkunde-aukera gisa hartzen ditu. Itunaren helburuak hainbat arau eta estrategiatan garatu dira, hala nola Industria Itun Garbian, betiere kontuan hartuta neutraltasun klimatikoa lehiakortasunerako palanka bihurtu behar dela eta sektore ekonomiko guztiei eragiten dieten zeharkako irtenbideak bilatu behar direla. Hala, beharrezkoa da enpresak paradigma berrira nola egokitzen ari diren aztertzea, eta, horretarako, Aclimak eta Bizkaiko Foru Aldundiak, Beaz-en bidez, “Trantsizio Berdea, Bizkaiko enpresentzako lehiakortasun-eredu berriak” txostena osatu dute. Txosten horretan, Bizkaiko enpresek Europako Itun Berdean jasotako politiketan egindako aurrerapenak zehazten dira. 

Europako estrategia babesteko zenbait ekintza egin dituzte euskal erakundeek, hala nola Basque Green Deal, klimaren neutraltasuna eta energia berriztagarriak sustatzeko Eusko Jaurlaritzak bultzatutako bide-orria, zeinean arreta berezia eskaintzen baitzaio industriari eta berrikuntza teknologikoari. Halaber, Bizkaiko Foru Aldundiak, Bizkaia Danontzat 2023-2027 planean, ardatz gisa planteatzen ditu neutraltasun klimatikoa, energia garbien inplementazioa eta ekonomia zirkularraren sustapena.

Ezinbestekoa da aztertzea zer eragin duen horrek guztiak Bizkaiko enpresetan, eta zenbateraino ari diren erakundeak Trantsizio Berdearen printzipioak beren estrategietan txertatzen,  eta, hain zuzen, horixe da “Trantsizio Berdea, Bizkaiko enpresentzako lehiakortasun-eredu berriak” txostenaren helburua: ikustea zer pertzepzio duten Bizkaiko enpresek klima- eta ingurumen-politikei buruz, eta zer urrats egiten ari diren trantsizio ekologikoarekin lotuta. Gainera, azterketa horrek informazio garrantzitsua ematen die lurraldeko enpresei eta eragile ekonomikoei Itun Berdeak eragindako egoera berrira egokitzen laguntzeko, eta ingurumen- eta iraunkortasun-irizpideekiko harmonizazioari esker enpresek zer aukera dituzten esaten die. 

Nondik hasi?

Enpresen estrategian trantsizio berdea txertatzeko moduari buruzko informazioa emateko, ibilbide-orri bat diseinatu dute Aclimak eta Beaz-ek —Bizkaiko Foru Aldundiari atxikitako sozietate bat— trantsizio hori jarrera posibilista batekin egiteko. Txostenak 12 eremu jasotzen ditu; enpresek modu ordenatuan ikus ditzakete, eta beren jarduerarako interesgarrienak diren eremuak sakonago aztertu.

Bide horretan laguntzeko, txostenak atal bat du lurraldeko enpresa-sarearen eskura dauden laguntza-tresnak xehatzeko, hala nola diru-laguntzen programak, kenkari fiskalak, Bizkaiko Foru Aldundiaren beste zerbitzu batzuk, eta beste baliabide interesgarri batzuk, tartean direla Aclima euskal ingurumen-industriaren klusterrak eskaintzen dituenak.

· Transición Verde, nuevos modelos de competitividad para las empresas de Bizkaia 
· Trantsizio berdea, Bizkaiko enpresentzako lehiakortasun eredu berriak 

